ติดตามสถานการณ์ราคาไข่ไก่ ขอความร่วมมือเอกชนตรึงไข่ไก่คละหน้าฟาร์ม ฟองละ 3 บาท
นายวัฒนศักย์ เสือเอี่ยม อธิบดีกรมการค้าภายใน เปิดเผยการร้องเรียนผ่านสายด่วน 1569  กรมการค้าภายในกรณีมีการจำหน่ายราคาไข่ไก่ในราคาสูงว่า ได้ส่งเจ้าหน้าที่ลงพื้นที่ตรวจติดคามสถานการณ์ พบราคาจำหน่ายอยู่ในระดับที่เหมาะสม ซึ่งในเรื่องนี้ กรมฯ ได้หารือกับภาคส่วนที่เกี่ยวข้อง ได้แก่ สมาคมผู้เลี้ยงไก่ไข่ โดยขอให้ตรึงราคาไข่ไก่คละหน้าฟาร์มไว้ที่ไม่เกิน  3.00 บาท/ฟอง เพื่อช่วยลดค่าครองชีพและบรรเทาความเดือดร้อนให้กับประชาชนที่ได้รับผลกระทบจากโรคโควิด-19 และเพื่อให้ราคาขายปลีกทรงตัว ส่วนราคาขายปลีกไข่ไก่เบอร์ 3 ในตลาดสดปัจจุบันอยู่ที่ 3.60-3.70 บาทต่อฟอง หรือ 108-110 บาทต่อถาด ส่วนปัญหาความล่าช้าของการขนส่งสินค้าเพื่อกระจายเข้าสาขาของห้างสรรพสินค้า ขณะนี้ได้รับการยืนยันจากปู้ประกอบการแล้ว โดยได้ปรับวิธีการขนส่งกระจายสินค้าให้คล่องตัวมากขึ้น ยืนยันไข่ไก่ไม่ขาดแคลนและปริมาณที่วางจำหน่ายมีเพียงพอกับความต้องการบริโภคของประชาชน อย่างไรก็ตาม หากประชาชนพบเห็นผู้ประกอบการจำหน่ายในราคาขายสูงขึ้นเกินสมควร จะเข้าข่ายความผิดตามกฎหมายผู้บริโภค ต้องระวางโทษจำคุก 7 ปี ปรับ 140,000 หรือทั้งจำทั้งปรับ หรือหากพบเห็นพฤติกรรมดังกล่าวสามารถแจ้งได้ที่สายด่วนกรมการค้าภายใน 1569 หรือสำนักงานพาณิชย์จังหวัดทุกจังหวัด